Evalueer jouself in sy lig | Netwerk24
Deur Stephan Joubert 14 Augustus 2019 00:00
Dawid se dapperheid het op 'n dag die treffersparades gehaal. Nadat hy Goliat verslaan het, het Israelitiese vroue 'n lied oor hom gesing: "Saul het sy duisende verslaan, maar Dawid sy tienduisende" (1 Samuel 18:8). Dit het Saul blind van jaloesie gemaak. Van toe af wou hy Dawid doodmaak.
Hierdie lied het ook ander treffers­parades gehaal. In 1 Samuel 21 haal Filistynse soldate dit aan wanneer hulle met koning Akis oor Dawid praat. Dawid het spoedig agtergekom dit is 'n risiko wanneer mense jou begin ophemel. Of wanneer hulle slegte dinge oor jou sê wat nie die waarheid is nie.
As dit ooit met jou gebeur, moet jy sorg dat dit nie na jou kop toe gaan nie. Jy kan nie keer dat mense goeie of slegte dinge oor jou sê nie, maar jy kan keer dat dit in jou hart nes maak. Wees hoflik en dankbaar vir komplimente, en evalueer kritiek. Maar evalueer jouself bo alles in die lig van God se Woord. Wees nederig.